-Դե լավ, դու ինչի՞ այդպես ջղայնացար,- դեմքը խոժոռելով' հարցրեց Հարբեցող Ծաղրանկարիչը, սակայն վիճելու նյութ չունենալու պատճառով ո՜չ կինը պատասխանեց, ո՜չ էլ նա սպասեց պատասխանի: Սեղանակիցները, զգալով ամուսինների միջև լարվածությունը, նախընտրեցին լռել: Սակայն մի վայրկյան էլ չանցած, Հարբեցող Ծաղրանկարիչը խոր շունչ քաշելով՝ կանչեց քիչ առաջ սկուտեղը գցած մատուցողին և ուշադրություն չդարձնելով ընկերների, անգամ կնոջ հուսահատությանը, մի գավաթ սառը գարեջուր պատվիրեց: Երբ գարեջուրը բերեցին, երևի թեթև մեղավորություն զգաց, որովհետև միանգամից թեման փոխելով' սկսեց պատմել ալկոհոլի դրական կողմերից: